Smernica Komisie č. 98/85/ES
z 11. novembra 1998,
ktorou sa mení a dopĺňa smernica č. 96/98/ES o vybavení námorných lodí
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/98/ES z 20. decembra 1996 o vybavení námorných lodí [1], najmä na prvú a druhú zarážku,
(1) keďže pre účely smernice Rady 96/98/ES sú platné tie medzinárodné dohovory, vrátane Dohovoru SOLAS z roku 1974, a testovacie normy, ktoré spolu s ich zmenami boli platné v dobe prijatia uvedenej smernice;
(2) keďže od prijatia uvedenej smernice nadobudli alebo čoskoro nadobudnú platnosť zmeny Dohovoru SOLAS, iných medzinárodných dohovorov a testovacích noriem;
(3) keďže týmito nástrojmi boli stanovené nové pravidlá týkajúce sa vybavenia umiestňovaného na palubách lodí;
(4) keďže smernica 96/98/ES by sa mala príslušne zmeniť a doplniť;
(5) keďže opatrenia tejto smernice sú v súlade so stanoviskom výboru ustanoveného článkom 12 smernice Rady 93/75/EHS [2], naposledy zmenenej a doplnenej smernicou 98/74/ES [3],
PRIJALA TÚTO SMERNICU:
Článok 1
Smernica 96/98/ES sa týmto mení a dopĺňa takto:
1. Článok 2 sa mení a dopĺňa takto:
a) Písm. c) znie nasledovne:
"c) "rádiokomunikačné zariadenie" znamená zariadenie požadované podľa kapitoly IV Dohovoru SOLAS 1974, vo verzii platnej k 1. januáru 1999 a obojsmerný rádiotelefónny prístroj VHF pre záchranné člny, požadovaný pravidlom III/6.2.1 uvedeného dohovoru;"
b) V písm. d) a n) sa slová "v čase prijatia tejto smernice" nahrádzajú slovami "k 1. januáru 1999".
2. Príloha A sa nahrádza prílohou k tejto smernici.
Článok 2
1. Členské štáty najneskôr do 30. apríla 1999 uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenia hlavných ustanovení zákonov, iných právnych predpisov a správnych opatrení, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť tretí deň po jej uverejnení v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 11. novembra 1998